ร่วมบันทึกภาพเส้นทางประวัติศาสตร์ การเฉลิมฉลองครบรอบ 240 ปี กรุงรัตนโกสินทร์ 20-24 เมษายนนี้
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า จากการที่รัฐบาลกำหนดจัดงาน “ใต้ร่มพระบารมี 240 ปี กรุงรัตนโกสินทร์” ระหว่างวันที่ 20-24 เมษายน 2565 บริเวณพื้นที่รอบเกาะรัตนโกสินทร์ เพื่อน้อมรำลึกพระมหากรุณาธิคุณในพระบาทสมเด็จพระพุทธยอดฟ้าจุฬาโลกมหาราช ปฐมกษัตริย์แห่งราชวงศ์จักรี และพระมหากษัตริย์แห่งพระบรมราชจักรีวงศ์ ตลอดจนส่งแสริมความรัก ความสามัคคีและความภาคภูมิใจของคนในชาติ เป็นการฟื้นฟูการท่องเที่ยว สร้างรายได้กระตุ้นเศรษฐกิจภายใต้ มาตรการป้องกันโควิด-19 สำหรับการจัดงานได้รับความร่วมมือจากศิลปินและผู้ประกอบการทางวัฒนธรรมร่วมจัดการแสดงศิลปวัฒนธรรมและจำหน่ายผลิตภัณฑ์ทั้งส่วนกลางและภูมิภาค ซึ่งตลอดการจัดงานสำนักหอจดหมายเหตุแห่งชาติ จะมีการบันทึกเหตุการณ์การจัดงานในพื้นที่ต่างๆ เพื่อรวบรวมเป็นจดหมายเหตุแห่งชาติในการจัดงานเฉลิมฉลอง 240 กรุงรัตนโกสินทร์  รวมทั้งได้ร่วมกับสมาคมถ่ายภาพแห่งประเทศไทย ในพระบรมราชูปถัมภ์ จัดกิจกรรม photo walk นำสมาชิกนักถ่ายภาพร่วมค้นหาความหมาย  รายละเอียดสถานที่ อาคาร สถาปัตยกรรม วิถีชีวิตผ่านภาพถ่ายเส้นทางประวัติศาสตร์ อาทิ  เกาะรัตนโกสินทร์ เยาวราช ไชน่าทาวน์ สยาม สีลม ราชประสงค์ คลองผดุงกรุงเกษม เพื่อถ่ายทอดเรื่องราวและเกร็ดความรู้เชิงประวัติศาสตร์นำมาจัดเป็นนิทรรศการออนไลน์ผ่านเพจสำนักงานศิลปวัฒนธรรมร่วมสมัยอีกด้วย